Ego Willermus de Vergeio, senescalcus Burgundie, notum facio omnibus presentem paginam inspecturis quod ego, pro remedio anime mee, laude et assensu uxoris mee Clementie et filiorum meorum videlicet Guidonis et Henrici in perpetuam dedi et concessi elemosinam Deo et ecclesie Sancti Stephani diuionensis omnes tertias quas habebam in toto territorio seu in adiacenti finagio Mirebelli eidem ecclesie post decessum meum possidendas pacifice et habendas. Ita videlicet quod de omnibus prefatis tertiis ipsam ecclesiam inuestiui. Sed P... abbas et conuentus dicte ecclesie fructus earumdem tertiarum mihi concesserunt ad vitam meam tantum possidendos et habendos et, post decessum meum, tam decime quam tertie prenotate ad dictam ecclesiam Sancti Stephani diuionensis libere et absque contradictione aliqua reuertentur. Ita tamen quod occasione alicuius debiti contracti iam vel contrahendi cum successoribus abbatis supradicti vel conuentus seu forefacti vel occasione aliqua que posset iamdictis abbati et conuentui ascribi, tam prefate decime quam tertie non poterunt a me vel heredibus meis seu hominibus meis detineri: saluo tamen iure minute decime quod ab antiquo ad prioratum Mirebelli noscitur pertinere. Preterea ego Willermus predictus faciam computari decimam in hospitiis Mirebelli et persolui et etiam de omnibus essaltis et terris omnibus de nouo ad culturam redactis vel etiam imposterum redigendis. Has vero pactiones et donationes, ego supradictus Willermus et Clementia uxor mea et filii mei videlicet Guido et Henricus, iurauimus seruare in perpetuum et tenere. Si etiam, quod absit, ab hiis conuentionibus resilirem, et infra quadraginta dies post ammonitionem abbati supradicto competenter non satisfacerem tam decime quam tertie supradicte ad ecclesiam Sancti Stephani diuionensis libere reuerterentur. Et insuper, dominus lingonensis ad petitionem abbatis tam in me quam in heredes meos, si hoc impedirent vel contradicerent excommunicationis sententiam promulgaret terram nostram interdicto districto nihilominus supponendo. Et ut hoc ratum et inconcussum imposterum habeatur sigilli nostri munimine presentem paginam roboraui. Actum est anno domini M°. CC°. tricesimo nono, mense februarii.